CELEX: 62021TN0643
Language: sk
Date: 2021-10-05 00:00:00
Title: Vec T-643/21: Žaloba podaná 5. októbra 2021 – Foodwatch/Komisia

29.11.2021   
            
            
               SK
            
            
               Úradný vestník Európskej únie
            
            
               C 481/38
            
         
      Žaloba podaná 5. októbra 2021 – Foodwatch/Komisia
      (Vec T-643/21)
      (2021/C 481/53)
      Jazyk konania: nemčina
      
         Účastníci konania
      
      
         Žalobkyňa: Foodwatch eV (Berlín, Nemecko) (v zastúpení: R. Klinger, C. Douhaire a S. Ernst, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie [C(2021)5963 final] z 5. augusta 2021 vydané na základe nariadenia (ES) č. 1049/2001, ktorým bola zamietnutá druhá žiadosť žalobkyne zo 6. mája 2021 o udelenie neobmedzeného prístupu k dokumentu „Briefing for the EU RCF co-chair for the Regulatory Cooperation Forum meeting on 3-4 February 2020“ [Ares(2021)1264866] v rozsahu, v akom je toto nesprístupnenie odôvodnené odmietnutím prístupu podľa článku 4 ods. 1 písm. a) tretej zarážke nariadenia (ES) č. 1049/2001 a
               
            
                  —
               
               
                  uložil Komisii povinnosť nahradiť trovy konania vrátane trov konania vynaložených žalobkyňou.
               
            
         Dôvody a hlavné tvrdenia
      
      Žalobkyňa na podporu svojej žaloby podanej proti rozhodnutiu Komisie C (2021) 5963 final z 5. augusta 2021, ktorým jej bol odmietnutý prístup k dokumentu týkajúcemu sa prípravy zasadnutia Fóra pre regulačnú spoluprácu (RCF) ku Komplexnej hospodárskej a obchodnej dohode medzi EÚ a Kanadou (CETA) uvádza tieto dôvody:
      
                  1.
               
               
                  Prvý žalobný dôvod je založený na porušení článku 4 ods. 1 písm. a) tretej zarážky nariadenia č. 1049/2001 (1) z dôvodu nesprávneho uplatnenia právnych predpisov.
                  
                              —
                           
                           
                              Predpoklad založený na negatívnom vplyve na medzinárodné vzťahy v zmysle tohto ustanovenia z dôvodu, že vyzradenie interných strategických úvah by mohlo ohroziť úspešné ukončenie prebiehajúcich rokovaní týkajúcich sa výkonu tejto dohody, nie je správny.
                           
                        
                              —
                           
                           
                              Predpoklad o negatívnom vplyve na medzinárodné vzťahy v zmysle tohto ustanovenia z dôvodu, že použité informácie by tretie krajiny mohli použiť proti EÚ, nie je správny.
                           
                        
                              —
                           
                           
                              Nesprávny je aj predpoklad o negatívnom vplyve na medzinárodné vzťahy v zmysle tohto ustanovenia z dôvodu, že v opačnom prípade by mohla byť ohrozená spolupráca s Kanadou.
                           
                        
            
                  2.
               
               
                  Druhý žalobný dôvod je založený na porušení článku 4 ods. 6 nariadenia č. 1049/2001 vzhľadom na nesprávne rozhodnutie o sprístupnení len časti sporného dokumentu.
               
            
                  3.
               
               
                  Tretí žalobný dôvod je založený na porušení článku 4 ods. 7 nariadenia č. 1049/2001, pretože odmietnutie prístupu nebolo časovo obmedzené.
               
            
                  4.
               
               
                  Štvrtý žalobný dôvod je založený na porušení povinnosti odôvodnenia vyplývajúcej z článku 296 ZFEÚ a článku 41 ods. 2 písm. c) Charty základných práv Európskej únie.
               
            
         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. EÚ L 145, 2001, s. 43; Mim. Vyd. 01/003, s. 331).